མས་གསུམ་འགྲོ་བའི་བླ་མ་འཕགས་པ་བློ་གྲོས་རྒྱལ་མཚན་
དཔལ་བཟང་པོའི་ཞབས་ཀྱི་གསུང་རབ་དཔེ་
བསྡུར་མ་པོད་བཞི་པ་
བཞུགས།  །  ༄༅། ། བསྟོད་དབྱངས་རྒྱ་མཚོ་སྙན་དངགས་རིན་པོ་ཆེའི་རྒྱན་རྣམ་པར་བཀྲ་བ་བཞུགས་སོ།  །  ༄༅། ། ན་མོ་གུ་རུ་མཉྫུ་གྷོ་ཥཱ་ཡ། བསྟོད་དབྱངས་རྒྱ་མཚོ་སྙན་དངགས་རིན་པོ་ཆེའི་རྒྱན་རྣམ་པར་བཀྲ་བ་ཞེས་བྱ་བ།  སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།  ། གང་གི་རང་བཞིན་ནམ་མཁའི་དབྱིངས་ལྟར་གདོད་ནས་རྣམ་དག་སྲིད་དང་ཞི་བའི་དངོས་པོ་ཀུན་གྱི་རང་བཞིན་ཉིད་གྱུར་ཉེར་ཞི་ཡང་།  ། གཞན་དོན་དགའ་བའི་ཐུགས་རྗེའི་རྒྱལ་མཚན་རྣམ་པར་བསྒྲེང་ཞིང་སྣ་ཚོགས་ཐབས་བརྩོམ་ཤེས་བྱ་ཀུན་སྦྱངས་སྨོན་ལམ་རྒྱ་མཚོ་ལས་འཁྲུངས་པས༑ ༑ ཐུན་མོང་བ་དང་ཕུལ་དུ་བྱུང་བའི་ཡོན་ཏན་དཔལ་གྱིས་རྣམ་པར་བརྒྱན་པའི་སྐུ་གསུང་ཐུགས་ལྡན་གསང་བ་མཐའ་ཡས་མི་ཟད་པ།  ། ལྷུན་གྱིས་གྲུབ་པའི་ཕྲིན་ལས་བཟང་པོས་སྣ་ཚོགས་གདུལ་བའི་འདོད་རྒུའི་དཔལ་འབྱོར་ཡོངས་སུ་རྫོགས་མཛད་བླ་མ་མཆོག་ལ་ཕྱག་འཚལ་ལོ།  ། བསོད་ནམས་རྒྱ་མཚོས་རྣམ་བསྐྲུན་ཞིང་།  ། ཡེ་ཤེས་ཚོགས་ཀྱིས་ཆེ་བའི་སྐུ།  ། བརྙེས་པ་ཁྱོད་ཀྱིས་སྲིད་པ་ཡི། །  ཉེས་པ་རྩད་ནས་གཞོམ་པའི་སླད།  ། འཇིག་རྟེན་སྤྱོད་ལས་རྣམ་གྲོལ་བས།  ། ཡོན་ཏན་རྒྱ་མཚོའི་ཡོན་ཏན་གྱི།  ། ཆ་ཡང་ཉམས་པ་མི་མངའ་ན།  ། འཆི་འཕོ་ལྟ་ཡང་ག་ལ་མཆིས།  ། དེ་ལྟ་མོད་ཀྱི་གདུལ་བྱ་ཡི།  ། རི་ལ་འཆར་དང་ནུབ་པར་སྣང་། །  འོན་ཀྱང་མཛད་པའི་ཕྲིན་ལས་ལ།  ། འཕེལ་འགྲིབ་ཡང་ཡེ་མ་མཆིས་ཤིང་། །  དངོས་གྲུབ་དག་ཀྱང་མོས་པ་ཡི།  ། ཡིད་ཀྱི་རྗེས་སུ་འབྲང་བའི་སླད།  ། བཅོམ་ལྡན་བཞུགས་དང་གཤེགས་པ་དང་།  ཁྱོད་ཀྱི་སྐུ་དང་སྐུ་གཟུགས་འདི།  ། ཐ་དད་ལྟ་བུར་སྣང་ན་ཡང་།  ། རང་གི་རང་བཞིན་དག་པ་དང་།  ། མཛད་པ་དག་གིས་རྣམ་ཀུན་ཏུ།  ། གཉིས་སུ་མེད་པར་བདག་གིས་འཚལ།  ། སྲིད་ལ་སྲེད་པའི་སྲད་བུའི་འཆིང་བྲལ་སླད།  ། ཐོགས་མེད་སླད་དུ་འདིར་ཡང་ཐོགས་མེད་ལགས།  ། འགྲོ་བ་ཀུན་ལ་ཐུགས་རྗེ་གོམས་པའི་ཕྱིར།  ། འདིར་ཡང་ཐུགས་རྗེ་རྗེས་འཛིན་གདོན་མི་ཟ༑  ༑ དེ་སླད་བསོད་ནམས་བྱེ་བ་ཕྲག་བརྒྱ་ཡིས།  ། ཉེ་བར་བསྒྲུབས་པའི་སྐུ་ལྟར་སྐུ་གཟུགས་འདི།  ། ཀུན་ནས་མོས་སླད་མཁྱེན་བརྩེ་ནུས་པ་ཡིས།  ། རྣམ་པར་གཟིགས་ཤིང་ཉེ་བར་དགོངས་ནས་ཀྱང་།  ། མོས་པ་ཇི་བཞིན་བྱིན་གྱིས་རློབ་མཛད་ལ།  ། རེ་བའི་འབྲས་བུ་ཡོངས་སུ་རྫོགས་བགྱིའི་སླད།  ། ཐུན་མོང་བ་དང་ཕུལ་དུ་བྱུང་བ་ཡི།  ། དངོས་གྲུབ་རིན་ཆེན་ཆར་ཡང་དབབ་ཏུ་གསོལ།  ། དེ་ལྟར་དངོས་གྲུབ་དོན་དུ་དངོས་གྲུབ་འབྱུང་གནས་སྐྱོབ་པ་ཁྱོད་ལ་བདག། དངོས་པོ་ཀུན་གྱིས་ཀུན་ཏུ་འདུད་ཅིང་མཆོད་པའི་སྤྲིན་གྱི་རྒྱ་མཚོ་ཡིས།  ། ཉེ་བར་མཆོད་ཕྱིར་མཆོད་འོས་ཁྱོད་ཀྱི་ཚུལ་ཡང་ཚུལ་བཞིན་ངེས་བགྱིའི་སླད།  ། ལེགས་པར་གསུངས་པའི་གསུང་གི་མཛོད་ལས་ཇི་ལྟར་རྟོགས་བཞིན་གླེང་བར་འཚལ།  ། ཡོན་ཏན་ཕ་རོལ་ཕྱིན་པ་བཞི།  ། བརྙེས་པ་ཁྱོད་ཀྱིས་དམ་པའི་དོན།  ། འགྲོ་འོང་མེད་པར་ཐུགས་ཆུད་སླད།  ། མི་གཡོ་བར་ཡང་བཞུགས་པ་ལགས།  ། དེ་ལྟ་མོད་ཀྱི་ཆོ་འཕྲུལ་གསུམ་གྱིས་རྣམ་པར་འཕྲུལ་ཁྱོད་བྱེ་བ་ཕྲག་བརྒྱའི་ཞིང་།  ། གཞན་དུ་གཞན་ལ་མོས་པ་ཇི་བཞིན་ཀུན་ཏུ་སྤྲུལ་པའི་སྐུ་ཡི་རྣམ་འཕྲུལ་གང་།  ། སྐད་ཅིག་གཅིག་ལའང་བགྲང་བ་ལས་འདས་ཉེ་བར་སྟོན་མཛད་ཡིད་ལྟར་མགྱོགས་པ་སྟེ།  ། མཛད་པ་དེ་དག་རྨད་དུ་བྱུང་བའི་འབྲས་བུ་མཆོག་གིས་བརྒྱན་པར་སྨོས་ཅི་འཚལ།  ། བསམ་གྱིས་མི་ཁྱབ་དམ་པའི་དོན།  ། གཟིགས་པ་ཁྱོད་ཀྱིས་ཆོས་ཀྱི་དབྱིངས༑  ༑ བརྗོད་དུ་མེད་པར་ཐུགས་ཆུད་སླད།  ། མི་གསུང་བར་ཡང་བཞུགས་པ་ལགས།  ། དེ་ལྟ་མོད་ཀྱི་མི་འཇིགས་བཞི་ཡིས་བསྙེངས་པ་དང་བྲལ་ཞིང།  ། སོ་སོ་ཡང་དག་རིག་པ་བཞི་ལ་ཀུན་ནས་དབང་འབྱོར་ཁྱོད།  ། བྱེ་བ་ཕྲག་བརྒྱའི་ཆོས་ཀྱི་སྒོ་ཡིས་སྣ་ཚོགས་རབ་བཀྲའི་དངོས། ། ཉེ་བར་མཚོན་ཕྱིར་གཞན་དུ་ཆོས་ཀྱི་ཆར་ཆེན་འབེབས་མཛད་ལགས། ། དག་པ་གཉིས་ཀྱིས་རྣམ་དག་པས། ། དབྱིངས་དང་ཀུན་ཏུ་རོ་གཅིག་ཕྱིར།  ། སྤྲོས་པའི་མཚན་མ་རབ་ཞིའི་སླད།  ། མི་རྟོག་པར་ཡང་བཞུགས་པ་ལགས།  ། དེ་ལྟ་མོད་ཀྱི་མགོན་པོ་ཁྱོད་ཀྱིས་བསྐལ་པ་རྒྱ་མཚོར་ཤེས་བྱ་ཀུན་ལ་ཀུན་ནས་ལེགས་སྦྱངས་ཤིང་།  ། སྡུག་བསྔལ་རྒྱ་མཚོར་རྣམ་པར་བྱིང་བའི་སེམས་ཅན་རྒྱ་མཚོ་གྲངས་མཐའ་ཡས་ལ་རབ་ཏུ་བརྩེ་བ་ཡི།  ། ཐུགས་རྗེ་ཆེན་པོས་རྣམ་པར་བརླན་པའི་ཡང་དག་ཐབས་ལ་རབ་ཏུ་བརྩོན་མཛད་སྨོན་ལམ་རྒྱ་མཚོའི་ཚོགས།  ། ལེགས་པར་གྲུབ་པས་ཤེས་བྱའི་དཀྱིལ་འཁོར་ཇི་སྙེད་མཁྱེན་ཕྱིར་མཁྱེན་པའང་ཤེས་བྱ་ཇི་བཞིན་བཀྲ་བ་ལགས།  ། དེ་ལྟར་གང་ལ་ཕྱག་བྱ་བའི།  ། ཡུལ་དེ་ཕྱག་འཽས་ཐམས་ཅད་ཀྱི།  ། རང་བཞིན་ལགས་པར་ལེགས་འཚལ་ནས། ། སླར་ཡང་དེ་ལ་ཕྱག་བགྱིའོ། ཁ་དོག་མེད་ཅིང་དབྱིབས་དང་བྲལ། ། གོང་བུ་མེད་ཅིང་རྡུལ་ཡང་མེད། ། བསྟན་དུ་མེད་ཅིང་བལྟར་མེད་པ། ། གཟུགས་བྲལ་ཁྱོད་ལ་ཕྱག་འཚལ་ལོ། ། སུམ་ཅུ་རྩ་གཉིས་མཚན་དང་ལྡན། ། དཔེ་བྱད་བརྒྱད་ཅུས་རྣམ་པར་སྤྲས།  ། འོད་ཟེར་ཕྲེང་(《¡¶ཞ》¡འབར་)བས་ལམ་མེ་བ།  ། བལྟར་འོས་ཁྱོད་ལ་ཕྱག་འཚལ་ལོ།  ། ཡི་གེ་མེད་ཅིང་མིང་དང་བྲལ།  ། ཚིག་གི་ཚོགས་ནི་རྣམ་པར་སྤངས།  ། སྒྲ་མེད་མཉན་དུ་མེད་པ་ཅན།  ། བརྗོད་བྲལ་ཁྱོད་ལ་ཕྱག་འཚལ་ལོ།  ། འགག་པ་མེད་ཅིང་སྒོ་ཀུན་ནས། ། ཡན་ལག་དྲུག་ཅུས་བརྒྱན་པ་ཡི།  ། དབྱངས་ཀྱིས་ཆོས་རྣམས་ལེགས་སྒྲོགས་པ།  ། མཉན་འོས་ཁྱོད་ལ་ཕྱག་འཚལ་ལོ།  ། རྣམ་ཤེས་མེད་ཅིང་ཡིད་དང་བྲལ།  ། རྣམ་པར་རྟོག་པ་ཀུན་སྤངས་ཤིང་༑  ༑ མཚན་མ་ཐམས་ཅད་རབ་ཞི་བ།  ། དམིགས་མེད་ཁྱོད་ལ་ཕྱག་འཚལ་ལོ༑  ༑ ཇི་ལྟ་བ་དང་ཇི་སྙེད་མཁྱེན།  ། ཏིང་ངེ་འཛིན་དང་གཟུངས་ཀྱི་གཏེར།  ། འགྲོ་བའི་ཡིད་ལ་མཉམ་འཇུག་པ།  ། བསམ་བྱ་ཁྱོད་ལ་ཕྱག་འཚལ་ལོ།  ། གང་གི་རང་བཞིན་གདོད་མ་ནས།  ། འདུས་མ་བྱས་པའི་མཚན་ཉིད་ཕྱིར།  ། གཞི་མེད་སླད་དུ་ཁྱད་པར་དང་།  ། བྲལ་བ་ཁྱོད་ལ་ཕྱག་འཚལ་ལོ།  ། འཁོར་བའི་ཆོས་རྣམས་བགྲངས་ཡས་པ།  ། ལམ་གྱི་བདེན་པས་རབ་བསྒྱུར་ཕྱིར།  ། ཡོན་ཏན་རྒྱ་མཚོས་ཁྱད་པར་དུ།  ། འཕགས་པ་ཁྱོད་ལ་ཕྱག་འཚལ་ལོ།  ། གཟུང་བ་དང་ནི་འཛིན་པའི་ཆོས༑  ༑ གང་ལགས་གང་གིས་རྣམ་ཀུན་ཏུ།  ། སྤང་བའི་སླད་དུ་བྱ་བྱེད་ལས།  ། གྲོལ་བ་ཁྱོད་ལ་ཕྱག་འཚལ་ལོ།  ། ཚོགས་དང་ཡོངས་སུ་བསྒྱུར་བ་དང་།  ། ཐབས་དང་རྣམ་པར་གཏོང་བ་ཡིས།  ། ཡུལ་དུས་རྣམ་པར་མཛད་པ་ཡང་།  ། རྒྱ་ཆེན་ཁྱོད་ལ་ཕྱག་འཚལ་ལོ།  ། མཉམ་དང་མི་མཉམ་སྲིད་ཞི་ཡི།  ། འདུ་བྱཻད་གང་ལགས་བཅོམ་པའི་སླད།  ། མཐའ་རྣམས་ཀུན་ལ་མི་གནས་པ།  ། རྣམ་གྲོལ་ཁྱོད་ལ་ཕྱག་འཚལ་ལོ།  ། འཛིན་དང་གྲོལ་བའི་ཡེ་ཤེས་ཀྱིས།  ། འཁོར་དང་མྱ་ངན་འདས་པ་ལ༑ ༑ མཉམ་པ་ཉིད་དུ་ལེགས་གནས་པ། ། སྲིད་ཞིའི་དབང་ཕྱུག་ཕྱག་འཚལ་ལོ། །  ཀུན་འབྱུང་སྤྲོས་པའི་མཚན་མ་ཡིས།  ། རྣམ་པ་ཀུན་ཏུ་མ་སྤྲོས་ཤིང་།  ། སྤྲོས་པ་ཉེ་བར་གཅོད་མཛད་པ། ། སྤྲོས་བྲལ་ཁྱོད་ལ་ཕྱག་འཚལ་ལོ། ། ཐབས་མཁས་ཐུགས་རྗེའི་སྤྲོས་པ་ཡིས། ། རྣམ་པ་ཀུན་ཏུ་རབ་སྤྲོས་ཤིང་། ། མཛད་པའི་ཕྲིན་ལས་སྤྲོས་མཛད་པ།  ། སྤྲོས་བཅས་ཁྱོད་ལ་ཕྱག་འཚལ་ལོ།  ། དཔེ་རྣམས་བྱེ་བ་ཕྲག་བརྒྱ་ཡིས།  ། དཔེ་ཙམ་ཉིད་དུའང་མི་བཟོད་ཅིང་།  ། དཔེ་ཟླ་ཀུན་དང་རྣམ་བྲལ་བ།  ། དཔེ་མེད་ཁྱོད་ལ་ཕྱག་འཚལ་ལོ།  ། དཔེ་དང་གཏན་ཚིགས་ཐམས་ཅད་དང་༑  ༑ ཡི་གེ་མིང་དང་ཚིག་གི་ཚོགས།  ། བརྡ་རྣམས་ཀུན་གྱིས་རྣམ་ཀུན་ཏུ།  ། མཚོན་བྱ་ཁྱོད་ལ་ཕྱག་འཚལལོ།  ། དེ་སླད་བླ་མའི་བླ་མ་སྟེ།  ། ཆེན་པོའི་ཆེན་པོར་གྱུར་པ་ལགས།  ། མཆོད་འོས་རྣམས་ཀྱིས་མཆོད་འོས་པ།  ། ཕྱག་འོས་ཁྱོད་ལ་ཕྱག་འཚལ་ལོ། ། དེ་ལྟར་ཕྱག་འོས་ཐུབ་པ་ཁྱོད་ལ་ཕྱག་བགྱིས་ནས།  ། སླར་ཡང་བསོད་ནམས་ཞིང་གི་མཆོག་ལ་བསོད་ནམས་ཀྱི།  ། ལོ་ཏོག་དམ་པ་ཀུན་ནས་སྤེལ་སླད་ཀུན་བཟང་གི། རྣམ་འཕྲུལ་ཇི་བཞིན་མཆོད་པའི་སྤྲིན་གྱིས་མཆོད་པར་བགྱི༑  ༑ སྒྱུ་མ་མཁན་གྱིས་སྒྱུ་མའི་རྫས་ལྟར་མཆོད་སྤྲིན་རྒྱ་མཚོའི་རྣམ་འཕྲུལ་སྤྲོ་ཕྱིར་མཆོད་པའི་རྫས། ། སྣམ་སྦྱར་ཆོས་གོས་སྣམ་ཕྲན་གླེགས་བུ་ཀུན་ནས་སྦྱར་ལེགས་པདྨ་དམར་པོ་ལྟར་དམར་བ།  ། གསེར་གྱི་རི་མོ་གསེར་གྱི་འོད་འབྱིན་བཀྲམ་པས་ཆེར་བཀྲ་ལྕགས་རིའི་ཁོར་ཡུག་མུ་ཏིག་གི། ཕྲེང་བ་ཟུང་གིས་ཕྲེང་དུ་དངར་ཞིང་ཟུང་དུ་སྦྱར་འདི་ཏིང་འཛིན་སྒྱུ་འཕྲུལ་གྱིས་སྤྲུལ་པས། ། མཆོད་པའི་རྣམ་འཕྲུལ་ཞིང་ཁམས་རྒྱ་མཚོ་རྒྱ་མཚོའི་རྡུལ་སྙེད་སྣ་ཚོགས་མཆོད་པའི་སྤྲིན་ཕུང་གིས། ། རྣམ་པར་བརྒྱན་པའི་རྒྱན་གྱི་འོད་ཟེར་ཕྱོགས་བཅུར་འཕྲོ་བའི་འོད་ཀྱི་རྩེ་མོར་རྒྱ་མཚོ་ཡི། ། རྡུལ་གྱི་གྲངས་སྙེད་རིན་ཆེན་པདྨོ་རིན་ཆེན་འོད་འབྱིན་ཀུན་ནས་རྒྱས་པའི་སྙིང་པོ་ལ། ། ལྷ་དང་མི་ཡི་འདོད་ཡོན་རྨད་ནི་འདོད་རྒུའི་དཔལ་འབྱུང་བྱེ་བ་ཕྲག་བརྒྱ་ལེགས་གནས་པ། ། ཀུན་ཏུ་བཟང་པོའི་རྣམ་འཕྲུལ་ཇི་བཞིན་ཀུན་ནས་དགེ་བའི་སེམས་ཀྱིས་སྤྲུལ་པའི་མཆོད་སྤྲིན་འདི། ། ཆོས་དབྱིངས་ཇི་བཞིན་ནམ་མཁའི་དབྱིངས་ཀུན་ཀུན་ནས་ཁྱབ་ཅིང་སེམས་ཅན་དབྱིངས་མཐའ་ཇི་སྲིད་པར།  ། རྣམ་པར་གནས་ནས་ཆོས་ཀྱི་རྒྱལ་པོ་རྒྱལ་བ་རྒྱལ་སྲས་རང་རྒྱལ་དགྲ་ལས་རྣམ་རྒྱལ་བས།  ། ཀུན་ནས་བསྐོར་བའི་དཀྱིལ་འཁོར་ཀུན་ཏུ་རྣམ་པར་མཆོད་པས་མཆོད་པ་ཀུན་གྱིས་མཉེས་གྱུར་ཅིག། མཆོད་རྫས་དྲི་མེད་ལྷ་ཡི་གོས།  ། ཡིད་འོང་མཛེས་པ་གང་གི་སྐུ།  ། མཚན་གྱི་དཔལ་གྱིས་འབར་བ་གང་།  ། ཀུན་ནས་གཡོགས་པས་མཛེས་བྱས་པ།  ། རིན་ཆེན་གསེར་གྱི་ལྷུན་པོའི་རྒྱལ།  ། ཚ་ཟེར་བྱེད་པས་བཞུ་བའི་སྤྲིན།  ། པདྨ་རཱ་གའི་མདོག་(《¡¶ཞ》¡འོད་) སྣང་བས།  ། ཡོངས་སུ་བསྐོར་བ་ལྟ་བུ་ལགས།  ། ཡང་ན་བཅོམ་ལྡན་ཁྱོད་སྐུ་དྲི་མེད་ཉིན་མོར་བྱེད་པའི་དཀྱིལ་འཁོར་ལྟ་བུར་ཀུན་ནས་རབ་ཏུ་གསལ་བ་གང་། །  ཆོས་གོས་འོད་ཟེར་སྣམ་ཕྲན་གླེགས་བུའི་ཕྲེང་བ་སྤེལ་ལེགས་ཉེ་བར་འཁྲིགས་པ་བལྟ་ན་སྡུག་པས་ཡོངས་བསྐོར་བས། ། མཛེས་པ་གཞན་ཀུན་སྐར་མའི་ཚོགས་ལྟར་ཟིལ་གྱིས་མནན་ནས་∶¡Ãགདུལ་བྱ་(《¡¶ཞ》¡《¡¶ལུ》¡-གདུལ་བྱ)རབ་དགའི་མེ་ཏོག་པདྨོའི་ཚལ་རབ་རྒྱས་བྱེད་ཅིང་།  ། སྙན་དངགས་མཁན་གྱི་སྦྲང་རྩི་འཛིན་པས་སྙན་དངགས་ངག་གི་བསྟོད་དབྱངས་དར་དིར་ཀུན་ཏུ་སྒྲོགས་པར་བགྱིད་པ་ལགས།  ། ཡང་ན་ཁྱོད་སྐུ་ལྷུན་པོ་བཞིན།  ། ཆོས་གོས་ནམ་མཁའ་ལྟ་བུར་མཆིས།  ། དེ་ལ་གསེར་གྱི་རི་མོ་ནི།  ། བཀྲམ་པ་གཟའ་སྐར་ཚོགས་ལྟར་བཀྲ།  ། ཡང་ན་རྒྱལ་བའི་གཞལ་མེད་ཁང་མཛེས་ཤིན་ཏུ་དྭངས་པའི་ཡིད་བཞིན་མཚོར།  ། ན་བཟའ་ཆོས་གོས་ཆུ་སྐྱེས་དམར་པོའི་འདབ་རྒྱས་ལྟ་བུར་སྣང་བའི་དཀྱིལ།  ། བཅོམ་ལྡན་ཁྱོད་སྐུ་ཡོངས་སུ་རྫོགས་པའི་སྙིང་པོ་ལྟར་ཡང་མཛེས་པ་སྟེ།  ། མཚན་གྱི་དཔལ་དང་དཔེ་བྱད་བཟང་པོའི་ཟེའུ་འབྲུའི་ཕྲེང་བས་སྤྲས་པ་ལགས།  ། དེ་སླད་དེ་ཡི་སྙན་པའི་དྲི་བསུང་ཕྱོགས་བཅུར་ཁྱབ་པས་ཉེར་བསྡུས་པའི།  ། དད་ལྡན་བུང་བའི་སྤྲིན་ཕུང་ལྟ་བུར་ཉེ་བར་འཁྲིགས་པས་ཁྱོད་ཀྱི་སྐུ།  ། དཔལ་གྱིས་འབར་བ་མངོན་སུམ་སྣང་བས་ཡིད་རབ་འཕྲོགས་པས་བསྔགས་པ་ཡི།  ། དར་དིར་སྒྲ་དབྱངས་སྒྲོགས་པར་བགྱིད་རྣམས་དངོས་གྲུབ་སྦྲང་རྩིས་ཚིམ་མཛད་ལགས།  ། ཡང་ན་ཐུབ་པ་ཁྱོད་ཀྱིས་ཁམས།  ། ཆོས་རྣམས་ཀུན་གྱི་དབྱིངས་ཉིད་ལགས།  ། དེ་ལ་ཀུན་རྫོབ་ཆེར་བཀྲའི་ཆོས། ། ཉེ་བར་བསྟན་པ་ཉེར་མཚོན་སླད། ཁྱོད་སྐུ་ལྷུན་པོ་ལྟར་བསྟན་པའི།  ། རྟེན་ལ་ཞིང་ཁམས་རྒྱ་མཚོའི་ཚོགས།  ། རྣམ་པར་བཀྲ་བའི་ཆོས་གོས་ནི།  ། བརྟེན་པ་ལྟར་ཡང་གྱུར་པ་ལགས།  ། ཡང་ན་གང་ཚེ་ཐུབ་པའི་རྣམ་འཕྲུལ་མིག་འཕྲུལ་མཁན་གྱི་སྒྱུ་འཕྲུལ་ལྟ་བུར་སྤྲུལ་མཛད་པ།  ། དེ་ཚེ་ཞིང་ཁམས་རྒྱ་མཚོའི་རྡུལ་སྙེད་འགྲིབ་པ་མེད་པར་ཁྱོད་ཀྱི་སྐུ་ཡི་དཀྱིལ་འཁོར་ལ།  ། ཀུན་ཏུ་སྣང་བའི་སྣང་བ་དམ་པ་སྐྱེ་རྒུ་ཀུན་ལ་ཀུན་ནས་སྐྱེད་མཛད་ཇི་བཞིན་དུ༑  ༑ འདི་ཡི་སྐུ་གཟུགས་བརྟན་པར་བཞུགས་ལ་ཆོས་གོས་ཞིང་ཁམས་རྒྱ་མཚོ་བཀྲམ་པའང་སྣང་བ་ལགས།  ། དེ་འདྲ་སྣང་བས་གང་གི་ཡིད།  ། ཀུན་ནས་འཕྲོག་པར་བགྱིད་པ་ནི།  ། འདོད་ལྡན་དག་གི་ལྷ་མོའི་ལུས།  ། ཡིད་འོང་མཐོང་བ་ལྟ་བུར་མཆིས།  ། ཀུན་ནས་ཉོན་མོངས་དྲི་བྲལ་སླད།  ། ཤིན་ཏུ་མཚུངས་པའང་མ་ལགས་སོ།  ། ང་དང་ང་ཡིར་འཛིན་པ་ཡིས།  ། ཀུན་ཏུ་རྟོག་པ་ཀུན་བྲལ་ཡང་།  ། འགྲོ་བའི་ཡིད་ནི་ཡོངས་བསྒྱུར་བས།  ། སྒྱུ་མའི་སྤྲུལ་པ་ལྟ་བུར་མཆིས།  ། དགེ་བའི་ས་བོན་བརྟས་བགྱིད་སླད།  ། ཤིན་ཏུ་མཚུངས་པའང་མ་ལགས་སོ།  ། དེ་ཡིས་དད་པའི་ཆུ་གཏེར་ནི།  ། རྣམ་པར་རྒྱས་པར་བགྱིད་པས་ན།  ། ཆར་ཆེན་རབ་ཏུ་འབེབས་བགྱིད་པའི།  ། རྣམ་པར་སྒྲོགས་པའི་སྤྲིན་འདྲར་མཆིས།  ། འབྲས་བུ་འབྱིན་པས་མི་ཟད་སླད།  ། ཤི